Maatietopalvelu

Kyselyvastaus

**Asiakirjan tunnus:** KT1049

**Päivämäärä**: 14.4.2025

**Julkisuus:** Julkinen

**Kamerun / Kamerunin passin hankkiminen lapselle ulkomailla**

**Cameroon / Obtaining a Cameroonian passport for a child residing abroad**

Kysymykset

1. Mitä asiakirjoja vaaditaan Suomessa syntyneen ja asuvan alaikäisen kamerunilaisen ensimmäisen passin hankintaa varten? Voiko Suomessa syntyneen kamerunilaisen lapsen kamerunilainen vanhempi hankkia lapselleen Kamerunin edustustosta kansallisen passin ilman toisen kamerunilaisen vanhemman myötävaikutusta?

Questions

1.What documents are required for the first passport of a Cameroonian minor born and residing in Finland? Can a Cameroonian parent of a Cameroonian child born in Finland obtain a national passport for his/her child from the Cameroonian Embassy without the cooperation of the other Cameroonian parent?

Kamerunilaisia asiakirjoja ja asiakirjaväärennöksiä on käsitelty Maahanmuuttoviraston maatietopalvelun 14.4.2025 julkaisemassa kyselyvastauksessa.[[1]](#footnote-1) Maahanmuuttoviraston maatietopalvelun 17.1.2022 julkaisemassa kyselyvastauksessa on käsitelty Kamerunin passin hankkimista yksityiskohtaisemmin.[[2]](#footnote-2) Lisäksi 14.11.2024 julkaistussa kyselyvastauksessa on käsitelty passin hankkimista nigerialaiskamerunilaisten vanhempien Suomessa syntyneelle lapselle.[[3]](#footnote-3) Kamerunin kansalaisuutta koskevat määräykset ks. Kamerunin kansalaisuuslaki.[[4]](#footnote-4)

# Mitä asiakirjoja vaaditaan Suomessa syntyneen ja asuvan alaikäisen kamerunilaisen ensimmäisen passin hankintaa varten? Voiko Suomessa syntyneen kamerunilaisen lapsen (kamerunilainen) vanhempi hankkia lapselleen Kamerunin edustustosta kansallisen passin ilman toisen (kamerunilaisen) vanhemman myötävaikutusta?

**Passin haku Kamerunissa**

Passin myöntämisestä määrätään 17.6.2021 julkaistussa presidentin määräyksessä*Decree No. 2021/347 of 17 June 2021 to lay down conditions for the issuance of passports.*[[5]](#footnote-5) Määräyksen mukaan passin myöntävä viranomainen on GDNS (engl. *General Delegation for National Security,* ransk. *Délégation Générale à la Sûreté Nationale,* DGSN), jolle passihakemus osoitetaan (art. 10 ja art. 12(1)). Ulkomailla asuvat kamerunilaiset jättävät hakemuksen Kamerunin diplomaatti- tai konsuliedustustoille art. 12(3).[[6]](#footnote-6)

Tavallista passia haettaessa (koskee passinhakijoita Kamerunissa yleisesti, ei vain lapsia ja/tai ulkomailla asuvia) liitteiksi tarvitaan artiklan 12(3) mukaisesti passihakemuksen maksukuitti; oikeaksi todistettu kopio passinhakijan syntymätodistuksesta; oikeaksi todistettu kopio kansallisesta henkilökortista; todiste ammatillisesta asemasta, jos asia sovellettavissa passinhakijaan; kopio oleskeluluvasta tai muusta asiakirjasta, jos passinhakija asuu ulkomailla; oikeaksi todistettu kopio vihkitodistuksesta, jos kyseessä on avioitunut nainen; jäljennös kansalaistamispäätöksestä tai uudelleenkotouttamispäätöksestä (eng. ”reintegration decree”), jos asia on sovellettavissa passinhakijaan; sekä todistus [edellisen] passin katoamisesta, jos asia on sovellettavissa passinhakijaan.[[7]](#footnote-7)

Artiklassa 13 määrätään passin hakemisesta alaikäiselle lapselle (yleisesti Kamerunissa): passihakemuksen voi tehdä toinen vanhemmista (”The application for passport for minor children shall be filed by one of the parents…”), laillinen holhooja tai laillistetun valtakirjan haltija. Liitteiksi tarvitaan artiklassa 12(3) mainittujen asiakirjojen lisäksi oikeaksi todistettu kopio kansallisesta henkilökortista *tapauksesta riippuen* (vrt. art. 12(3), jonka mukaan kopio henkilökortista tarvitaan) sekä laillistettu vanhemman lupa-asiakirja yhdeltä vanhemmalta aiottua matkaa varten (kontekstista päätelleen tarkoittaa ilmeisesti matkaa Kamerunista ulkomaille).[[8]](#footnote-8)

Prosessi laitetaan vireille GDNS:n passinhakuportaalissa. Portaalissa mainitaan ulkomailla asuvien alle 15-vuotiaiden tarvitsevan seuraavat asiakirjat: vahvistus passihakemuksesta (engl. ”pre-enrolment receipt”); oikeaksi todistettu kopio syntymätodistuksesta (mahdollisesti tässä tarkoitetaan Kamerunin kansallista syntymätodistusta); oikeaksi todistettu kopio kansallisesta henkilökortista (jos henkilöllä on sellainen) tai oleskelulupakortista ja todistus sosiaalisesta asemasta (jos todistus on olemassa). Lisäksi tarvitaan lupa yhdeltä vanhemmalta (engl. ”parental permission from one of the parents”), lailliselta holhoojalta tai valtakirja. Portaalissa ei mainita, koskeeko ohjeistus myös ulkomailla syntyneitä.[[9]](#footnote-9)

**Passin hakeminen ulkomailla**

Presidentin asetuksesta ei löydy määräystä ulkomailla *syntyneen* ja asuvan lapsen ensimmäisen passin hakemisesta.[[10]](#footnote-10) Tästä syystä tässä tarkastellaan Kamerunin edustustojen sivustoilta löytyviä tietoja. Sekä Suomen Ulkoministeriö että Kamerunin Lontoon suurlähetystö ilmoittavat verkkosivuillaan Kamerunin Lontoon suurlähetystön edustavan Kamerunia Suomessa.[[11]](#footnote-11) Kamerunilla on edustusto myös mm. Berliinissä, mutta Suomi ei kuulu sen vastuualueeseen.[[12]](#footnote-12)

Kamerunin Lontoon suurlähetystön verkkosivuilla ohjeistetaan, että lapsen ensimmäistä passia hankittaessa tulee tehdä passihakemus verkossa em. passinhakuportaalissa ja sen yhteydessä varata tapaamisaika Lontoon suurlähetystöön ja maksaa passimaksu. Passimaksu maksetaan luotto-/pankkikortilla tai mobiilirahalla passeja myöntävälle viranomaiselle GDNS:lle sen verkkosivuilla passinhaun yhteydessä.[[13]](#footnote-13) Suurlähetystön verkkosivuilla on yksityiskohtaiset ohjeet passihakemuksen tekemiseksi.[[14]](#footnote-14)

Lontoon suurlähetystön verkkosivujen mukaan hankittaessa lapselle ensimmäistä passia tarvitaan seuraavat asiakirjat: oikeaksi todistettu kopio isän ja/tai äidin passista (”certified copy of father and/or mother passport(s)”); oikeaksi todistettu kopio oleskeluluvasta tai Kamerunin kansallisesta henkilötodistuksesta tai konsulikortista (tarvittaessa); oikeaksi todistettu vanhemman tai laillisen huoltajan valtuutus passin hankintaan (verkkosivuilla yksikkömuodossa ”certified parental or legal guardian authorization”) sekä oikeaksi todistettu *kamerunilainen* syntymätodistus. Kamerunin ulkopuolella syntyneiden kamerunilaisten lasten vanhempia kehotetaan ”painokkaasti”, että nämä pyytäisivät lapsensa syntymätodistuksen muuttamista kamerunilaiseksi syntymätodistukseksi (tästä lisää jäljempänä) kolmen kuukauden kuluessa lapsen syntymästä.[[15]](#footnote-15)

Henkilökohtaisella tapaamisajalla Lontoon suurlähetystössä tulee esittää tulostettu vahvistus passihakemuksesta (pre-enrolment application), ml. siinä näkyvä viivakoodi ja PO-numero eli hakemusnumero. Tapaamisessa kaikki todistusasiakirjat tarkistetaan ja varmennetaan alkuperäisasiakirjoista. Passinhakijasta otetaan valokuva ja lisäksi häneltä otetaan sormenjälki ja allekirjoitus. Sen jälkeen passinhakijalle annetaan tosite passin hakemisesta.[[16]](#footnote-16) Lontoon suurlähetystö vaatii asiakirjojen oikeaksi todistamisesta/laillistamisesta 20 puntaa/asiakirja. Suurlähetystö hyväksyy ainoastaan käteismaksun tai ”postiosoituksen” (engl. postal order).[[17]](#footnote-17) Postin verkkosivuilta ei löydy tietoa postiosoituksen käytöstä.[[18]](#footnote-18) Sen sijaan esimerkiksi Norden verkkosivuilla kerrotaan maksuosoitusten eli rahalähetysten lähettämisestä.[[19]](#footnote-19)

Presidentin määräyksessä[[20]](#footnote-20), GDNS:n verkkosivuilla[[21]](#footnote-21) tai Lontoon suurlähetystön sivuilla[[22]](#footnote-22) ei löydy tietoa siitä, minkä ikäisen lapsen tulee antaa passihakemuksen yhteydessä sormenjälkensä ja allekirjoituksensa.

Hakijaan otetaan yhteyttä tekstiviestillä tai sähköpostilla, kun passi on noudettavissa Lontoossa. Passi on noudettavissa esittämällä alkuperäinen tosite passin hakemisesta sekä henkilöllisyystodistus. Passi voidaan noutaa myös valtakirjalla. Silloin tulee esittää alkuperäinen tosite passin hakemisesta ja oikeaksi todistettu valtakirja. Passin noutoajat ovat ma-ke klo 16.00-16.30.[[23]](#footnote-23)

**Kamerunilaisen syntymätodistuksen hankkiminen**

Lontoon suurlähetystön verkkosivujen mukaan Iso-Britanniassa tai Skandinavian maissa syntyneille kamerunilaisten vanhempien lapselle hankitaan kamerunilainen syntymätodistus seuraavasti: suurlähettiläälle osoitetaan virallinen pyyntö, joka sisältää täydellisen osoitteen Iso-Britanniassa tai Skandinavian alueella, puhelinnumeron, sähköpostiosoitteen ja ammatin. Lisäksi on mainittava molempien vanhempien ammatti. Liitteeksi tarvitaan seuraavat asiakirjat: kopiot isän ja äidin passien tietosivuista; alkuperäinen Iso-Britanniassa tai Skandinavian maassa myönnetty syntymätodistus sekä kopio siitä; kopio (ilmeisesti vanhempien) vihkitodistuksesta tarvittaessa; *muualta kuin* Kamerunista kotoisin olevan vanhemman valtakirja oikeaksi todistettuna; rekisteröity ja etukäteen maksettu palautuskuori, johon on merkitty hakijan osoite, 20 punnan suuruinen maksu käteisenä tai postiosoitus Kamerunin suurlähetystölle. Syntymätodistuksen transkriptiota on odotettava vähintään kaksi viikkoa.[[24]](#footnote-24) Edellä mainitun tiedon valossa toisen vanhemman myötävaikutusta saatetaan tarvita hänen passinsa tietosivun kopion hankkimisessa.

Kamerunin Berliinin suurlähetystön verkkosivujen mukaan syntymätodistuksen hakijan tulee täyttää syntymätodistushakemus, joka on ladattavissa suurlähetystön verkkosivuilta. Liitteiksi tarvitaan kaksi kopiota lapsen ulkomaisesta syntymätodistuksesta. Jos ulkomainen syntymätodistus on muun kuin ranskan- tai englanninkielinen, siitä tarvitaan virallinen käännös jommallakummalla kielellä. Lisäksi tarvitaan kopio vanhempien vihkitodistuksesta tarvittaessa, kopiot vanhempien syntymätodistuksista, maksu 35 euroa ja postimerkillä ja syntymätodistuksen hakijan osoitteella varustettu A4-kokoinen kirjekuori.[[25]](#footnote-25) Tämän tiedon valossa toisen vanhemman myötävaikutusta saatetaan tarvita hänen syntymätodistuksensa kopion hankkimisessa.

**Muuta: Mahdolliset edustustovierailut Suomeen**

Maahanmuuttoviraston maatietopalvelun 17.1.2022 julkaisemassa kyselyvastauksessa on käsitelty passin hakemista ulkomailla täysikäiselle kamerunilaiselle. Vastauksessa on käytetty yhtenä lähteenä Kamerunin Tukholman konsulaatin päiväämättömiä verkkosivuja, joissa mainittiin, että Lontoon suurlähetystö tekee vierailuja Pohjoismaihin. Lisäksi verkkosivuilla mainittiin, että Lontoon suurlähetystö oli vieraillut Tukholmassa vuosina 2020 ja 2021.[[26]](#footnote-26) 17.1.2022 julkaistussa kyselyvastauksessa todetaan myös, että Kamerunin Tanskan konsulaatin verkkosivuilla on asiakirja (2010), jossa tiedotettiin ennakkoon Kamerunin Lontoon suurlähetystön konsulivirkailijoiden matkasta Suomeen. Kamerunilaisten oli vierailun aikana mahdollista anoa (tuolloin myönnettyä) koneluettavaa passia Suomessa. Passinhakijoiden tuli tuolloin antaa sormenjälkensä paikan päällä konsulivirkailijalle.[[27]](#footnote-27) Tällä hetkellä GDNS:n passihakemussivuston edustustoluettelossa ei ole mainintaa Tukholman tai Kööpenhaminan konsulaatin olemassaolosta[[28]](#footnote-28), eikä kummankaan konsulaatin verkkosivu ole toiminnassa[[29]](#footnote-29).

Lontoon edustuston verkkosivuilta ei löydy sellaista tietoa, että lähitulevaisuudessa olisi suunnitteilla matkoja Suomeen.[[30]](#footnote-30) Cameroon News Agency (CNA) -uutissivustolla kerrotaan (20.2.2025) Lontoon edustuston lähettävän määräajoin tiimin työskentelemään Suomessa passien myöntämiseksi.[[31]](#footnote-31)

## Lähteet

CNA (Cameroon News Agency) 20.2.2025. *Cameroonians in Finland seek lower Passport fees.* <https://cameroonnewsagency.com/cameroonians-in-finland-seek-lower-passport-fees/> (käyty 9.4.2025).

Embassy of Cameroon, Berlin

[päiväämätön]a. [nimeämätön aloitussivu]. <https://www.ambacam.de/en/> (käyty 4.4.2025).

[päiväämätön]b. *Transcription of Birth Certificate.* <https://www.ambacam.de/en/transcription-of-a-birth-certificate/> (käyty 7.4.2025).

Federal Republic of Cameroon 15.7.1968. *Law No. 1968-LF-3 of the 11th June 1968 to set up the Cameroon Nationality Code.* Saatavilla: <https://www.refworld.org/legal/legislation/natlegbod/1968/en/13868> (käyty 4.4.2025).

GDNS (General Delegation for National Security)

[päiväämätön]a. *Passports.* <https://www.passcam.cm/en/passports>(käyty 4.4.2025).

[päiväämätön]b. *Diplomatic Missions and Consulates of Cameroon.* <https://www.passcam.cm/en/Diplomatic-Missions-and-Consulates-of-Cameroon> (käyty 4.4.2025).

High Commission for the Republic of Cameroon in London

[päiväämätön]a. *High Commission for the Republic of Cameroon in London.* <https://cameroonhighcommission.co.uk/> (käyty 9.4.2025).

[päiväämätön]b. *Biometric Passports*. <https://cameroonhighcommission.co.uk/biometric-passports/> (käyty 4.4.2025).

[päiväämätön]c. *New Cameroonian Biometric Passports. Enrollment procedure.* <https://cameroonhighcommission.co.uk/wp-content/uploads/2021/07/Biometric_passport_english.pdf> (käyty 4.4.2025).

[päiväämätön]d. *Transcription of Birth Certificates.* <https://cameroonhighcommission.co.uk/transcription-of-birth-certificates/> (käyty 4.4.2025).

Maahanmuuttovirasto / maatietopalvelu

14.4.2025. *Kamerun.* *Asiakirjat, asiakirjaväärennökset* [kyselyvastaus]. Saatavilla Tellus-maatietokannassa. (käyty 14.4.2025).

14.11.2024. *Nigeria, Kamerun / Kansallisen passin hankkiminen Suomessa syntyneelle lapselle* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/5cd9f645-50fc-46bf-be0c-15d59b987294> (käyty 20.3.2025).

17.1.2022. *Kamerun / Passin ja henkilökortin hankkiminen Kamerunissa ja ulkomailla* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/af1ec028-75d4-4d7a-9694-1089e6231579> (käyty 20.3.2025).

Nordea [päiväämätön]. *Maksuosoitukset eli rahalähetykset.* <https://www.nordea.fi/henkiloasiakkaat/palvelumme/tilit-maksut/maksusosoitukset.html> (käyty 4.4.2025).

Posti [päiväämätön]. [Nimeämätön aloitussivu]. <https://www.posti.fi/> (käyty 4.4.2025).

Republic of Cameroon 17.6.2021. *Decree No.2021/347 of 17 June 2021 to lay down conditions for the issuance of passports.* <https://prc.cm/en/multimedia/documents/8957-decree-n-347-of-17-6-2021-cond-issuance-passeports> (käyty 25.3.2025).

Sembe, Eugene Arnaud Yombo 5/2021. *Report on Citizenship Law: Cameroon. Cameroon RSCAS/GLOBALCIT-CR 2021/13.* <https://cadmus.eui.eu/bitstream/handle/1814/71404/RSCAS_GLOBALCIT_CR_2021_13.pdf> (käyty 14.4.2025).

Ulkoministeriö [päiväämätön]. *Representation of foreign states in Finland or in the nearest country to Finland*. <https://um.fi/representation-of-foreign-states-in-finland-or-in-the-nearest-country-to-finland> (käyty 4.4.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto / maatietopalvelu 14.4.2025. Saatavilla Tellus-maatietokannassa. [↑](#footnote-ref-1)
2. Maahanmuuttovirasto / maatietopalvelu 17.1.2022. Saatavilla Tellus-maatietokannassa. [↑](#footnote-ref-2)
3. Maahanmuuttovirasto / maatietopalvelu 14.11.2024. Saatavilla Tellus-maatietokannassa. [↑](#footnote-ref-3)
4. Federal Republic of Cameroon 15.7.1968. Ks. myös Sembe 5/2021. [↑](#footnote-ref-4)
5. Republic of Cameroon 17.6.2021. [↑](#footnote-ref-5)
6. Republic of Cameroon 17.6.2021, art. 10, 12(1) ja 12(3). [↑](#footnote-ref-6)
7. Republic of Cameroon 17.6.2021, art. 12(3). [↑](#footnote-ref-7)
8. Republic of Cameroon 17.6.2021, art. 13. [↑](#footnote-ref-8)
9. GDNS [päiväämätön]a. [↑](#footnote-ref-9)
10. Republic of Cameroon 17.6.2021. [↑](#footnote-ref-10)
11. Ulkoministeriö [päiväämätön]; High Commission for the Republic of Cameroon in London [päiväämätön]a. [↑](#footnote-ref-11)
12. Embassy of Cameroon, Berlin [päiväämätön]a. [↑](#footnote-ref-12)
13. High Commission for the Republic of Cameroon in London [päiväämätön]b. [↑](#footnote-ref-13)
14. High Commission for the Republic of Cameroon in London [päiväämätön]c. [↑](#footnote-ref-14)
15. High Commission for the Republic of Cameroon in London [päiväämätön]b. [↑](#footnote-ref-15)
16. High Commission for the Republic of Cameroon in London [päiväämätön]b. [↑](#footnote-ref-16)
17. High Commission for the Republic of Cameroon in London [päiväämätön]b. [↑](#footnote-ref-17)
18. Posti [päiväämätön]. [↑](#footnote-ref-18)
19. Nordea [päiväämätön]. [↑](#footnote-ref-19)
20. Republic of Cameroon 17.6.2021. [↑](#footnote-ref-20)
21. GDNS [päiväämätön]a. [↑](#footnote-ref-21)
22. High Commission for the Republic of Cameroon in London [päiväämätön]b; High Commission for the Republic of Cameroon in London [päiväämätön]c. [↑](#footnote-ref-22)
23. High Commission for the Republic of Cameroon in London [päiväämätön]b. [↑](#footnote-ref-23)
24. High Commission for the Republic of Cameroon in London [päiväämätön]d. [↑](#footnote-ref-24)
25. Embassy of Cameroon, Berlin [päiväämätön]b. [↑](#footnote-ref-25)
26. Maahanmuuttovirasto / Maatietopalvelu 17.1.2022, s. 7. Saatavilla Tellus-maatietokannassa. Alkuperäislähde <http://www.cameroonconsulate.se/>. [↑](#footnote-ref-26)
27. Maahanmuuttovirasto / Maatietopalvelu 17.1.2022, s. 7. Saatavilla Tellus-maatietokannassa. Alkuperäislähde <http://cameroonconsulate.dk/images/stories/docs/machine_readable_ppt_finland.pdf> (linkki ei ollut toiminnassa 9.4.2025). [↑](#footnote-ref-27)
28. GDNS [päiväämätön]b. [↑](#footnote-ref-28)
29. <http://www.cameroonconsulate.se/> ja <http://cameroonconsulate.dk> (linkit eivät olleet toiminnassa 9.4.2025). [↑](#footnote-ref-29)
30. High Commission for the Republic of Cameroon in London [päiväämätön]a. [↑](#footnote-ref-30)
31. CNA 20.2.2025. [↑](#footnote-ref-31)